**Örkény István: Tóték**

**Örkény** (1912-79.) drámaíró, novellista volt. Írásművészetének jellemzői: groteszk látásmód, kesernyés humor. Egyperces novelláival (1968.) új műfajt teremtett. Legjelentősebb drámaíróink egyike. Drámáiban a szatirikus látásmód kitűnő figurákat teremtett. Két legjobb drámája kisregény volt eredetileg. (Macskajáték (1969.), Tóték (1967.)

**Tóték**

A fronton szolgálatot teljesítő Tót Gyula parancsnoka, a zilált idegzetű Varró őrnagy a család mátraszentannai otthonába érkezik vendégségbe. Tóték azt remélik, hogy az őrnagy könnyít majd fiuk helyzetén.

A darabban a központ az őrnagy, Tót Lajos és családja gyűrűként veszik körül őt. Tót Gyula, akiért, és aki miatt (az ő ötlete volt az őrnagy nyaraltatása) történik minden, láthatatlanságában is meghatározó figura.

Amíg az őrnagy az idegfáradtságát kúrálja Tótéknál, Gyula hősi halált hal a fronton. A család nem tudja ezt, mert a postás nem adja át az üzenetet, Tóték mit sem sejtve törődnek bele a mindinkább unatkozó vendég szenvedélyébe: éjt nappallá téve dobozolnak. Az őrnagy a normális emberi életvitel valamennyi szabályát felrúgva parancsnokol az őrült munkában. Kínozza vendéglátóit, különösen a családfőt.

Két egyenruhás között válik egyre kiélezettebbé a konfliktus, két parancsnok ütközik meg egymással. Az őrnaggyal a háború pusztító szelleme költözik a kis ház idilljébe, közben Tótról is kiderül, hogy ő is elnyomója a családjának, bár alamuszi módon teszi ezt. ((Tótot gondolkodás nélkül mindig mindenben kiszolgálták, dolgoznia soha nem kellett semmit.)

Tót Lajos a lázadás, a menekülés több nevetséges módozatát kísérli meg, hiába. Az őrnagy szabadságának lejártával úgy tűnik, a család végre megmenekül, amikor Varró újra betoppan. Tót a margóvágóval lemészárolja az őrnagyot. Az olvasó ezt a groteszk gyilkosságot jogos megtorlásnak érzi, mert Tóték nem tudnak gyermekük haláláról.

A drámában a szerző az első rész záró percére időzítette, hogy a néző megtudja, Tót Gyula már nem él. Eddig a néző elfogadta Tóték szolgalelkűségét: Gyulát akarták megmenteni. Mostantól a család egyre erősödő lázadásának pártján vagyunk, de érezzük, hogy késő a szembefordulás, értelmetlen a dobozolásba való belemerülés.

A Tóték groteszk dráma, amelyben a kulcsszerepet az aránykérdés hordozza. Mivel a normális világrend, a harmónia maga is sajátos arány, vagyis értelmes dolgok szép viszonya, Örkény Tóték feje tetejére álló világában először ezeket az arányokat bontja meg. A magas Tót szembekerül az alacsony őrnaggyal. (A kisméretű Varró óriásnak hiszi magát, a magas Tót kicsinek szeretne látszani.)

Az őrnagy

Az őrület kóresete. Ő maga is a háború áldozata, sőt, egy darab a háborúból, aki áldozatokat szed. Pusztító ösztöne a túlfokozott aktivitásban ölt testet.

Tót Lajos

A falu első embere, közmegbecsülésnek örvendő községi tűzoltóparancsnok. Az őrnagy érkeztével Tót sorozatos megalázkodásra kényszerül, kulcsszerepét is fokozatosan elveszíti. Élete kifordul sarkaiból, azért mert a családon belüli, illetve a falun belüli tekintélye elillan.

Tótné Marisaka és Ágika

Gyula érdekében az őrnagy minden pillantását, óhaját lesik, fokozatosan építik le Tót korábbi tekintélyét.

Ágika alakjába némi infantilitás is vegyül, érettségben jóval alatta marad korának.

A falu

A külvilágból érkező leveleket egy bolond manipulálja, az ő szelekciója dönt arról, ki mit tudhat meg. Ez az információszűrés egyfelől a háborús propaganda fölidézése, másfelől a hatvanas évek tájékoztatáspolitikájának karikatúrája.

A darab egyik legfontosabb üzenete, hogy a tett idejét elvétő, vagy hatékony tettre nem képes magatartás az egyszerű katonák, a Tót Gyula zászlósok életét követeli.