**F. Kafka: Az átváltozás**

Kafka 1883. júl. 3-án született Prágában.(Egész életében csak ritkán hagyta el szülőháza környékét.)

Az író apja egy kis cseh faluból, a cseh zsidók legszegényebb rétegéből származott. Okosságával, életerejével Prága legtekintélyesebb polgárai közé küzdötte fel magát. Kafka anyja jómódú, német zsidó családból származott. Kafka neveltetését az anyai ág határozta meg.

A családi légkör meghatározó volt Kafka egész életében. Sohasem tudott kilépni gyermekkora hatása alól. Már kisgyerekként is szorongással küszködött. A szorongó, gyenge fizikumú gyermeket nyomasztotta az óriás apa ellentéte. Kafkánál az önbizalomhiány is az apa nyomasztó fölényének eredménye.

A prágai német gimnáziumba járt, ahol kitűnt éles eszével, a szellemi kalandvágy megnyilatkozásaival. Társaságkedvelőnek látszott, sok emberrel tartott kapcsolatot, de magányos és zárkózott volt. (Mintha üvegfal vette volna körül.)

Kafka önbizalomhiányához hozzájárult a prágai németek sajátos helyzete is, ami a hanyatlás élményét fokozta fel. A magyarázat az Osztrák-Magyar Monarchia utolsó, hanyatló korszakának politikai, társadalmi, kulturális folyamataiban keresendő.

Kafka a jogi egyetem elvégzése után biztosító ügyintéző lett, gyötörte az a probléma, hogy írásra nem maradt ideje, ereje. Elviselhetetlen lett számára a konfliktus az írás és a tisztviselői munka között.

Első elbeszélése: Egy küzdelem leírása (1910.) /Nem kapott figyelmet…/ Az elidegenedés problémája, az egyéni tudat válsága, a magány érzése ebben az elbeszélésében is jelen van már.

AZ ÁTVÁLTOZÁS (1912-ben íródott.)

Talán Kafka legismertebb műve.

Az első mondatban magyarázat és írói ravaszkodás nélkül találkozik az író a fantasztikummal. Magától értetődőnek mutatja be a nem természetest. Az átváltozás okáról vagy értelméről nem tudunk meg semmit. Az elején nem derül ki, miért lesz Gregor Samsa kereskedelmi utazóból, ahogy később a takarítónő „rovartanilag” meghatározza: ganajtúró bogár.

Ezután, majdnem végig, úgy látunk mindent, ahogy a bogár tudatában megjelenik. Az állati testben emberi tudat maradt. Gregor Samsa neve egy cseh kifejezésből származik: sam jsa = egyedül levő, magányos.

A féreggé változott Gregor előéletéről, akire rettenettel és utálattal tekint apja, anyja, nővére, főnöke, kiderül, hogy ügynöki jutalékából eltartotta a családot, fizette tönkrement apja tartozását, a cége rabszolgaként kizsákmányolta. Gregor a legmaradibb, legpasszívabb kispolgár. Szellemi érdeklődését kitöltötte a menetrend tanulmányozása, az újság elolvasása. Néha lombfűrészelni is szokott.

Az első találkozás után szülei két hétig be sem mernek lépni a szobájába. A húga tol be neki az ajtórésen rossz tányéron, újságpapíron hulladékot.

Az apja egyszer dühében almával dobja meg Gregort, ami belerothad a testébe. Gregor sorvadni, pusztulni kezd. A család a megrettenéstől a részvéten, a segíteni akaráson át eljut a nemtörődömségig. Ez a családi háttér még szörnyűbbé teszi Gregor sorsát.

A családtagoknak meg kell élni: az apa bankszolga lesz, a húga elárusítónő, az egyik szobát kiadják albérlőknek.

Kafka szerint Gregor bűnös abban, ami vele történt, mert nem volt benne elég erős elviselhetetlen életének tudata, így nem jutott el oda, hogy megoldhassa problémáit a családjában, a munkahelyén, mielőtt átváltozása megakadályozta döntési szabadságát.

A családja az egész társadalom tehetetlenségét szimbolizálja.

**Kiegészítés a következő oldalon..**

Kiegészítő jegyzet a Kafka-tételhez

Az átváltozás csak 1915 októberében jelent meg. Magyarul először a Kassai Napló közölte 1922-ben Márai Sándor fordításában.

***Kafka írásművészetéről***

Kafka fantasztikumában maga a társadalmi valóság jelenik meg. Nála a fantasztikum nem átmeneti elem.

Hősei egy abszurd fordulattal egy, a mindennapitól eltérő világban találják magukat. Életük ezzel a képtelenbe, abszurdba fordul át. A két világ között azonban kapcsolat van. Az abszurd helyszín, esemény lázálom jellegű, de a részletek valószerűek. Kafka műveiben a tragikum iróniával párosul, a borzalom néha komikus. A minőségek ezen keveréke a groteszk hatás. Kafka mindegyik műve parabolikus struktúrájú: a parabola az emberi sors szempontjából fontos igazságot akar közölni. A felszín alatt húzódik a mély, filozófiai üzenet. A jelenségek nem önmagukat jelentik.

Kafka legtöbb műve befejezetlen.

További jelentős művei:

1914-ben kezdte el egyik legjelentősebb művét, A pert. (nem fejezte be.) Furcsa detektívregény ez, kezdettől megvan a bűnös, de mindvégig bizonytalan a bűn. A kérdésesség és a bizonytalanság a regény szellemi nyersanyaga.

A kastély /1926./ című regényben a kastély ugyanaz, mint A perben a kastély: mindenütt érzékelhető, de megfoghatatlan, megközelíthetetlen.

Kafka írásai kétféle nyersanyagból formálódnak.

1. A tapasztalatilag ellenőrzött valóság, amely a szorongásos légkör ellenére jegyzőkönyvszerűen pontos.
2. A valóság elemeit a fantasztikum, a képzelet rejtelmei, félelmei körítik.