**József Attila**

**pályakép**

1905. április 11-én (ma: KÖLTÉSZET NAPJA) született Budapesten. Apja: József Áron szappanfőző munkás, édesanyja: Pőcze Borbála cselédlány.

Az apa 1908-ban elhagyta a családot, többé nem is tért vissza. Az egyre nagyobb nyomor évei következtek. 1910 elején a Mama a két kisebb gyereket (Attilát, Etust) menhelyre adta, onnan kerültek Öcsödre nevelőszülőkhöz. Később ismét nyomorgó ferencvárosi évek következtek. A Mama 1919 elején rákban meghalt. A két kisebb gyerek gyámja Jolán férje, Dr Makai Ödön lett. Így lett József Attila kispap, hajósinas. 1920-tól a makói gimnázium diákja lett. Tanárai hamar felfigyeltek tehetségére. 1922-ben megismerkedett Juhász Gyulával, aki támogatta őt, így megjelenhetett 1. verseskötete *Szépség koldusa* címmel. 1923-ban Budapesten érettségizett.

1924 őszén a szegedi egyetem bölcsészkarának hallgatója lett. (Magyar-francia-filozófia szak) 1925: *Nem én kiáltok* kötet. Tiszta szívvel című verse miatt Horger Antal nyelvészprofesszor eltanácsolta a tanári pályától. Bécsben, majd Párizsban a Sorbonne-on tanult tovább.

1928 elején ismerkedett meg Vágó Mártával. Nagy szerelem volt, házasságot is terveztek.1929-ben adta ki 3. kötetét: *Nincsen apám, se anyám*

1930-tól 6 évig Szántó Judittal élt. Sorra jelentek meg kötetei: *Döntsd a tőkét* (1931.), *Külvárosi éj* (1932.), *Medvetánc* (1934.), *Nagyon fáj* (1936.) a Medvetánc kötetért Baumgarten kisdíjat kapott.

József Attila mindvégig szinte a semmiből élt. Egyetlen, számára megfelelő foglalkozása 1935 decemberétől a Szép Szó szerkesztése volt.

1931-től pszichoanalízisre kezdett járni.1935-36-ban Győmrői Edit kezelte. A költő anyahiányát vitte át kezelőjére. (Nagyon fáj kötet)

Utolsó szerelme Kozmutza Flóra pszichológusnő volt.

1937 nyarán a költő olyan súlyos állapotba került, hogy szanatóriumba kellett szállítani. Később Balatonszárszóra került nővéreihez. December 3-án búcsúlevelet írt. Máig vitatják, hogy halálát véletlen vonatbaleset, vagy szándékosság okozta-e. Az utolsó versek, levelek, az életút az utóbbit támasztják alá.

**Holt vidék**

A versben a tél, a fagy, a dermedtség uralkodik. A költő a táj elemeit jeleníti meg tárgyias ábrázolással.

A megjelenített vidék legfőbb jellemzői a csönd, a mozdulatlanság. A hanghatások (ropog, kotyog, zörgő, csattog, nyikorog, durrog) a „sűrű csönd” /szinesztézia/ érzetét fokozzák. Az elképzelt mozgások a dermedt mozdulatlanság érzetét erősítik: a csattogó fagy kiköti a lovát, a sorakozó karók a bottal járó öreg paraszt képét idézik, az ól ajtaja kitárva, hátha betéved egy malac.

A holt vidék megjelenítése tájképpel kezdődik (1-4. vsz.), aztán a tanya külső leírásán át jutunk el a kis szobában töprengő parasztokhoz. (5-7. vsz.). Az utolsó strófában a már ábrázolt tájelemek – a kásás tó, az erdő, a szőlő – fordított sorrendben újra előtűnnek, de most már az uraság tulajdonaként.

A költői üzenetet az 1-7 vsz. közvetetten, a 8. pedig közvetlenül fejezi ki.

A vers képei (a cím is) egyszerre konkrétak és elvontak is. A táj részleteit idézik, de sokféle képzetet keltenek. A vízből nem pára száll föl, hanem füst, mintha valami fojtottan égne. A „lóg a káka,/ kókkadón a pusztaságba” kép érezteti, hogy a pusztaság itt a létezés kietlenségét jelenti.

A ropogó csönd félelmetes hangulatot kelt. A lovát kikötő fagy lehet a csonttá fagyott természet, de a lovát legeltető halál képe is. A tanya körül körbefordul a táj, mintegy önmagába zárul.

Ez a vidék nem ember nélküli táj. A természeti jelenségek emberi jelleggel felruházottak. A csönd ropogása emberi lépéseket idéz. A 4. versszaktól szinte csakis az emberi világról van szó. Világossá válik, hogy az emberi nyomorúságtól haldoklik ez a vidék. Erről a nyomorúságról mesél a nyirkos szalma a tőkéken, a sovány karók, az omladozó tanya, a kitárt ól, a sötétben ülő parasztok.

A bonyolult képek a zárásban egyszerűvé válnak. A nyomorúság magyarázata: Uraságnak fagy a szőlő…”Ezzel az egyértelműséggel lesz a vers igazán keserű és lázító.

**Reménytelenül**

**(Lassan tűnődve)**

A nagy versek szomszédságában született a Reménytelenül első része, a Lassan tűnődve. (A vers párja korábban keletkezett, a költő a Medvetánc /1934./ kötetében mint 2 részből álló egységes egészet alkotó verset jelentette meg a két művet.)

A költő a kietlen táj megrajzolásával elhagyatott lelkiállapotát tükrözi. A kép fokozatosan egyre személyesebbé válik, egyre emberségesebbé, míg a vers befejezéseként már a csillagok is részvéttel, megértéssel szemlélik a „semmi ágán” ücsörgő, szenvedő költői ént.

Az első rész kezdő képe a közös emberi sorsot tárja elénk, annak az embernek a sorsát, aki meg meri látni az élet végességét, és a reménytelenségben is meg tudja őrizni értelmét. A „ homokos, szomorú, vizes sík” valóságos táj is lehetne, de itt egyszerre a világnak, az életnek, a léleknek a tája, mely egyszerre van a költői énen belül és kívül.

A második strófában a lírai én saját személyes helyzetével próbál minden önámítás nélkül szembenézni, és a szélben reszkető nyárfalevelek ezüstös oldalának megvillanásában a fenyegető fejszevillanását látja meg, rádöbben, a halálos fenyegetettség állapotára.

A záró képben a költői én már a mindenségben, a kozmikus térben szemléli helyzetét, és aa magára maradt, didergő lélek szorongásérzetét egy konkrét képben érzékelteti. Az ágon vacogó mis test a riadt, védtelen madár képét is asszociálja. A köréje gyűlő csillagok azt jelképezik, hogy a mindenség szolidáris, együtt érző az eleven lény szomorúságával, pusztulásával.

Az ember helyzete tehát mégsem olyan reménytelen és kétségbeejtő, hiszen a megszűnő én nem a semmiben vész el, hanem a létező világba tűnik át, amely feloldással vigasztalja.

**József Attila: Külvárosi éj (1932)**

József Attila költészete a Külvárosi éj (1932) és a Medvetánc 1934) kötetekben teljesedett ki. Ebben a korszakban születtek nagy gondolati versei is. Tájverseiben a táj, a konkrétan érzékelhető fizikai környezet mindig társadalmi jelentést is kap, melyhez a költő személyes léthelyzete is társul.

A Külvárosi éj az „éjszaka” versek közé tartozik. Az éj egyik legfontosabb szerepe abban áll, hogy az ember ekkor fedezi fel a lényeget a felszíni jelenségek mögött,, ekkor tud tisztán gondolkodni.

Kulcsvers a költő pályáján: költői eszközei, motívumai itt találtak egymásra. A Cím kiemeli a két fontos motívumot: külváros, éjszaka. Tájleírást ígér, aztán látomásig, filozófiai mélységekig jut el.

Külvárosi leíró verseiben a költő az élet legsivárabb övezetében néz szembe a valósággal.

A Külvárosi éj látomásában a tárgyak naggyá, idegenné és rejtélyessé nőnek. A képekben ellentétek dinamikus mozgása zajlik: a sötétségben és mozdulatlanságban fények villannak fel, és apró mozgások indulnak meg. A költeményt a fény, a víz, a homály és a csönd motívumai szövik át. Ezek már a verskezdő képben feltűnnek.

Az első kép a szegényes konyha homályában figyelő embert láttatja. A kezdő sorokban a költő a leereszkedő sötétséget a fény emelkedő háló-metaforájával jeleníti meg. A környezet megtelik szorongó feszültséggel. „ A mellékudvarból a fény/ hálóját lassan emeli”

Aztán kitágul a kép: az olajos rongyokban megjelenő éj „egy kevés holdat gyújt” az égen. Gondolatban kilépünk a külvárosba. Omladékként állnak a külvárosban a gyárak. A temető- asszociáció, a komor környezet kísérteties atmoszférát teremtenek.

A hatalmassá növő félelmetes csendet távolról érkező vonatfütty töri meg. Megjelennek a külváros jellegzetes alakjai: rendőr, az öntudatlanul motyogó munkás, a röpcédulákkal macskaként iramló elvtárs, a kocsmában falnak vicsorító, forradalmat éltető proletár. A képek sora a városi sivárság jelenségének rajzával ér véget, melyben ismét feltűnik a szabadulni akaró, de +”mozdulni erőtlen” tehetetlenség.

Ezek után hangzik fel a mindenséghez forduló, a harcot vállaló költő ódai hangvételű vallomása.

A költemény egy lassú kibontakozást tár elénk: a nyomasztó sötétségben a felvillanó fények, apró mozgások a jelenben készülődő holnap jelei.